CELEX: 32021R1713
Language: da
Date: 2021-09-24 00:00:00
Title: Kommissionens gennemførelsesforordning (EU) 2021/1713 af 24. september 2021 om forlængelse af en fravigelse af Rådets forordning (EF) nr. 1967/2006 for så vidt angår mindsteafstanden fra kysten og mindstedybden for vod brugt fra fartøjer, der fisker efter tobisarter (Gymnammodytes cicerelus og G. semisquamatus) og kutlingearter (Aphia minuta og Crystalogobius linearis) i visse spanske territorialfarvande (Catalonien)

27.9.2021   
               
               
                  DA
               
               
                  Den Europæiske Unions Tidende
               
               
                  L 342/1
               
            
         KOMMISSIONENS GENNEMFØRELSESFORORDNING (EU) 2021/1713
         af 24. september 2021
         om forlængelse af en fravigelse af Rådets forordning (EF) nr. 1967/2006 for så vidt angår mindsteafstanden fra kysten og mindstedybden for vod brugt fra fartøjer, der fisker efter tobisarter (Gymnammodytes cicerelus og G. semisquamatus) og kutlingearter (Aphia minuta og Crystalogobius linearis) i visse spanske territorialfarvande (Catalonien)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 1967/2006 af 21. december 2006 om forvaltningsforanstaltninger til bæredygtig udnyttelse af fiskeressourcerne i Middelhavet, om ændring af forordning (EØF) nr. 2847/93 og om ophævelse af forordning (EF) nr. 1626/94 (1), særlig artikel 13, stk. 5, og
         ud fra følgende betragtninger:
         
                     (1)
                  
                  
                     Den 6. maj 2014 vedtog Kommissionen gennemførelsesforordning (EU) nr. 464/2014 (2) om den første fravigelse af artikel 13, stk. 1, første afsnit, i forordning (EF) nr. 1967/2006 indtil den 8. maj 2017 for så vidt angår mindsteafstanden fra kysten og mindstedybden for vod brugt fra fartøjer, der fisker efter tobisarter (Gymnammodytes cicerelus og G. semisquamatus) og kutlingearter (Aphia minuta og Crystalogobius linearis) i visse spanske territorialfarvande (Catalonien). En fornyelse af denne fravigelse blev indrømmet ved Kommissionens gennemførelsesforordning (EU) 2018/922 (3), som udløb den 2. juli 2021.
                  
               
                     (2)
                  
                  
                     Den 11. marts 2021 modtog Kommissionen en anmodning fra Spanien om en forlængelse af denne fravigelse med henblik på anvendelsen af vod brugt fra fartøjer, der fisker efter tobisarter (Gymnammodytes cicerelus og G. semisquamatus) og kutlingearter (Aphia minuta og Crystalogobius linearis) i landets territorialfarvande i Catalonien.
                  
               
                     (3)
                  
                  
                     Spanien har begrundet fravigelsen med aktuelle videnskabelige og tekniske data.
                  
               
                     (4)
                  
                  
                     Spanien vedtog sin forvaltningsplan (4) i overensstemmelse med artikel 19, stk. 2, i forordning (EF) nr. 1967/2006 (»den spanske forvaltningsplan«) den 22. juli 2021.
                  
               
                     (5)
                  
                  
                     Anmodningen gælder for fartøjer, der er registreret i det maritime register, som forvaltes af den selvstyrende region Catalonien, som kan dokumentere, at de har udøvet det pågældende fiskeri i mere end fem år, og som fisker i henhold til den spanske forvaltningsplan.
                  
               
                     (6)
                  
                  
                     Anmodningen omfatter 26 fartøjer med en længde overalt på mindre end 10 meter og en motoreffekt på mindre end 75 kW, og forvaltningsplanen sikrer, at fiskeriindsatsen ikke intensiveres i fremtiden, eftersom der kun udstedes fiskeritilladelser til de 26 specificerede fartøjer.
                  
               
                     (7)
                  
                  
                     Disse fartøjer er opført på en liste, der er sendt til Kommissionen i overensstemmelse med artikel 13, stk. 9, i forordning (EF) nr. 1967/2006.
                  
               
                     (8)
                  
                  
                     Den Videnskabelige, Tekniske og Økonomiske Komité for Fiskeri (»STECF«) har på sit plenarmøde den 22.-26. marts 2021 vurderet den forlængelse af fravigelsen, som Spanien har anmodet om, og det dertil hørende udkast til den spanske forvaltningsplan (5).
                  
               
                     (9)
                  
                  
                     STECF bemærkede, at den spanske forvaltningsplan omfatter passende foranstaltninger til overvågning og forvaltning af det pågældende fiskeri, og at betingelserne for indrømmelse af en fravigelse er opfyldt.
                  
               
                     (10)
                  
                  
                     Den fravigelse, som Spanien har anmodet om, opfylder betingelserne i artikel 13, stk. 5 og 9, i forordning (EF) nr. 1967/2006.
                  
               
                     (11)
                  
                  
                     Den fravigelse, som Spanien har anmodet om, berører et begrænset antal fartøjer, og de særlige geografiske forhold, der gør sig gældende ved kontinentalsoklens begrænsede størrelse og målarternes begrænsede udbredelse, betyder, at fiskebankerne er indskrænket.
                  
               
                     (12)
                  
                  
                     Fiskeriet kan ikke udøves med andre redskaber, eftersom det kun er vod brugt fra fartøj, der har de tekniske egenskaber, der er nødvendige til udøvelsen af denne type fiskeri.
                  
               
                     (13)
                  
                  
                     Det pågældende fiskeri berører ikke andre redskaber end trawl, vod eller lignende trukne redskaber.
                  
               
                     (14)
                  
                  
                     Det pågældende fiskeri har desuden ingen væsentlig indvirkning på havmiljøet, eftersom vod brugt fra fartøj er meget selektive redskaber, og eftersom de ikke rører havbunden.
                  
               
                     (15)
                  
                  
                     Det pågældende fiskeri opfylder kravene i artikel 4, stk. 1, første afsnit, i forordning (EF) nr. 1967/2006, eftersom den dertil knyttede spanske forvaltningsplan udtrykkeligt forbyder fiskeri hen over beskyttede levesteder.
                  
               
                     (16)
                  
                  
                     Kravene i artikel 8, stk. 1, litra h), i forordning (EF) nr. 1967/2006, som erstattet ved artikel 8, stk. 1, i og bilag IX, del B, punkt 1, til Europa-Parlamentets og Rådets forordning (EU) 2019/1241 (6), finder ikke anvendelse, da de vedrører trawlere.
                  
               
                     (17)
                  
                  
                     Spanien indrømmede en fravigelse fra den mindstemaskestørrelse, der er fastsat i artikel 9 i forordning (EF) nr. 1967/2006, under forudsætning af at kravene i artikel 9, stk. 7, i samme forordning er opfyldt, eftersom det pågældende fiskeri er meget selektivt, kun har en ubetydelig indvirkning på havmiljøet og ikke er omfattet af bestemmelserne i forordningens artikel 4, stk. 5, i forordning (EF) nr. 1967/2006.
                  
               
                     (18)
                  
                  
                     Artikel 9 i forordning (EF) nr. 1967/2006 blev ophævet ved forordning (EU) 2019/1241. I henhold til del B, punkt 4, i bilag IX til forordning (EU) 2019/1241 kan der dog fortsat anvendes fravigelser fra de mindstemaskestørrelser, som er vedtaget på grundlag af artikel 9 i forordning (EF) nr. 1967/2006, og som var gældende den 14. august 2019, forudsat at de ikke fører til en stigning i fangster af ungfisk. Den forlængede fravigelse, som Spanien har anmodet om, opfylder betingelserne i artikel 15, stk. 5, i forordning (EF) nr. 1967/2006 og i del B, punkt 4, i bilag IX til forordning (EU) 2019/1241, da den ikke medfører en forringelse af de selektivitetsstandarder, navnlig i form af en stigning af fangster af ungfisk, der gælder den 14. august 2019, og har til formål at opfylde de målsætninger og mål, der er fastsat i nævnte forordnings artikel 3 og 4.
                  
               
                     (19)
                  
                  
                     De pågældende fiskeriaktiviteter finder sted meget tæt på kysten på lavt vand inden for 3 sømil fra kysten og berører derfor ikke andre fartøjers aktiviteter.
                  
               
                     (20)
                  
                  
                     Fiskeri med vod brugt fra fartøjer reguleres i den spanske forvaltningsplan for at sikre, at fangsterne af de arter, der er nævnt i bilag IX til forordning (EU) 2019/1241, med undtagelse af toskallede bløddyr, er minimale.
                  
               
                     (21)
                  
                  
                     Vod brugt fra fartøj er meget selektivt og er ikke rettet mod blæksprutter.
                  
               
                     (22)
                  
                  
                     Den spanske forvaltningsplan omfatter foranstaltninger til overvågning af fiskeriet som krævet i henhold til artikel 13, stk. 9, tredje afsnit, i forordning (EF) nr. 1967/2006.
                  
               
                     (23)
                  
                  
                     Det pågældende fiskeri opfylder kravene i artikel 14 i Rådets forordning (EF) nr. 1224/2009 (7).
                  
               
                     (24)
                  
                  
                     Den fravigelse, der blev anmodet om, bør derfor forlænges i tre år.
                  
               
                     (25)
                  
                  
                     Spanien bør aflægge rapport til Kommissionen rettidigt og i overensstemmelse med den overvågningsplan, der er fastsat i den spanske forvaltningsplan.
                  
               
                     (26)
                  
                  
                     Fravigelsens varighed bør begrænses for at sikre, at der hurtigt kan træffes korrigerende forvaltningsforanstaltninger, hvis den rapport, der forelægges Kommissionen, skulle vise en ringe bevarelsesstatus for den udnyttede bestand, men dog give mulighed for at udbygge det videnskabelige grundlag for en forbedret forvaltningsplan.
                  
               
                     (27)
                  
                  
                     Da den fravigelse, der blev indrømmet ved gennemførelsesforordning (EU) 2018/922, udløb den 2. juli 2021, bør nærværende forordning af hensyn til den retlige kontinuitet finde anvendelse med virkning fra den 3. juli 2021.
                  
               
                     (28)
                  
                  
                     Af hensyn til retssikkerheden bør nærværende forordning træde i kraft så hurtigt som muligt.
                  
               
                     (29)
                  
                  
                     Foranstaltningerne i denne forordning er i overensstemmelse med udtalelse fra Komitéen for Fiskeri og Akvakultur —
                  
               VEDTAGET DENNE FORORDNING:
         
            Artikel 1
            Fravigelse
            Artikel 13, stk. 1, i forordning (EF) nr. 1967/2006 finder ikke anvendelse i spanske territorialfarvande, som grænser op til Cataloniens kyst, når det gælder fiskeriet efter tobisarter (Gymnammodytes cicerelus og G. semisquamatus) og kutlingearter (Aphia minuta og Crystalogobius linearis) med vod brugt fra fartøjer, som:
            
                        a)
                     
                     
                        er opført i det maritime register, der forvaltes af den selvstyrende region Catalonien
                     
                  
                        b)
                     
                     
                        har dokumentation for, at de har udøvet det pågældende fiskeri i mere end fem år, og ikke bevirker, at fiskeriindsatsen øges, og
                     
                  
                        c)
                     
                     
                        har en fiskeritilladelse og fisker i henhold til den forvaltningsplan, som Spanien har vedtaget i henhold til artikel 19, stk. 2, i forordning (EF) nr. 1967/2006.
                     
                  
         
            Artikel 2
            Overvågningsplan og rapportering
            Senest den 2. juli 2024 sender Spanien Kommissionen en rapport, der udfærdiges i overensstemmelse med den overvågningsplan, der er oprettet ved den i artikel 1, litra c), omhandlede spanske forvaltningsplan.
         
         
            Artikel 3
            Ikrafttræden og anvendelsesperiode
            Denne forordning træder i kraft dagen efter offentliggørelsen i Den Europæiske Unions Tidende.
            Den anvendes fra den 3. juli 2021 til den 2. juli 2024.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 24. september 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 409 af 30.12.2006, s. 11.
         
            (2)  Kommissionens gennemførelsesforordning (EU) nr. 464/2014 af 6. maj 2014 om fravigelse af Rådets forordning (EF) nr. 1967/2006 for så vidt angår mindsteafstanden fra kysten og mindstedybden for vod brugt fra fartøjer, der fisker efter tobisarter (Gymnammodytes cicerelus og G. semisquamatus) og kutlingearter (Aphia minuta og Crystalogobius linearis) i visse spanske territorialfarvande (Catalonien) (EUT L 134 af 7.5.2014, s. 37).
         
            (3)  Kommissionens gennemførelsesforordning (EU) 2018/922 af 28. juni 2018 om fravigelse af Rådets forordning (EF) nr. 1967/2006 for så vidt angår mindsteafstanden fra kysten og mindstedybden for vod brugt fra fartøjer, der fisker efter tobisarter (Gymnammodytes cicerelus og G. semisquamatus) og kutlingearter (Aphia minuta og Crystalogobius linearis) i visse spanske territorialfarvande (Catalonien) (EUT L 164 af 29.6.2018, s. 39).
         
            (4)  Diari Oficiale la Generalitat de Catalunya, nr. 8463 af 22.7.2021, s. 1.
         
            (5)  Den Videnskabelige, Tekniske og Økonomiske Komité for Fiskeri (STECF) — rapport fra det 66. plenarmøde (PLEN-21-01). EUR 28359 EN, Den Europæiske Unions Publikationskontor, Luxembourg, 2021, er tilgængelig her: https://stecf.jrc.ec.europa.eu/reports/plenary/-/asset_publisher/oS6k/document/id/2851300.
         
            (6)  Europa-Parlamentets og Rådets forordning (EU) 2019/1241 af 20. juni 2019 om bevarelse af fiskeressourcerne og beskyttelse af marine økosystemer ved hjælp af tekniske foranstaltninger, om ændring af Rådets forordning (EF) nr. 1967/2006 og (EF) nr. 1224/2009 og Europa-Parlamentets og Rådets forordning (EU) nr. 1380/2013, (EU) 2016/1139, (EU) 2018/973, (EU) 2019/472 og (EU) 2019/1022 og om ophævelse af Rådets forordning (EF) nr. 894/97, (EF) nr. 850/98, (EF) nr. 2549/2000, (EF) nr. 254/2002, (EF) nr. 812/2004 og (EF) nr. 2187/2005 (EUT L 198 af 25.7.2019, s. 105).
         
            (7)  Rådets forordning (EF) nr. 1224/2009 af 20. november 2009 om oprettelse af en kontrolordning for Unionen med henblik på at sikre overholdelse af reglerne i den fælles fiskeripolitik, om ændring af forordning (EF) nr. 847/96, (EF) nr. 2371/2002, (EF) nr. 811/2004, (EF) nr. 768/2005, (EF) nr. 2115/2005, (EF) nr. 2166/2005, (EF) nr. 388/2006, (EF) nr. 509/2007, (EF) nr. 676/2007, (EF) nr. 1098/2007, (EF) nr. 1300/2008, (EF) nr. 1342/2008 og om ophævelse af forordning (EØF) nr. 2847/93, (EF) nr. 1627/94 og (EF) nr. 1966/2006 (EUT L 343 af 22.12.2009, s. 1).